Jeg er rutineret. Med ørepropper til kabinen og boardingpas på mobilen trækker jeg rullekufferten gennem Kastrup Lufthavn. Et par pressefoldede forretningsmænd vandrer målrettet mod gaten, og en forvirret turistfamilie forsøger at få styr på både bagage og unger. Min kæreste studerer i Krakow lige nu, forrige år var hun i Italien, og sidste år var vi et halvt år sammen i Strasbourg. Så jeg er vant til at rejse – og det er et andet træk ved københavnerboblen, fortæller livsstilsekspert Anne Glad: »De rejser hele tiden.«Man kunne kalde dem easyjetsetet, en gruppe veluddannede og engelsktalende byboere, som ubesværet hopper fra én vestlig hovedstad til en anden godt hjulpet på vej af fri bevægelighed, Erasmus-programmer og billige fly. Marine Le Pen sagde forleden , at den »virkelige skillelinje« i moderne politik ikke går mellem venstre og højre, »men mellem de nationale og dem, der har en postnational vision«. Der er ingen tvivl om, hvor hun selv står.Fordi afstanden mellem land og by vokser internt i landene, har easyjetsettet måske mere til fælles med hinanden end med provinsbefolkningen i deres eget lande. Det mener nogle af min kærestes medstuderende i hvert fald. En aften, hvor vi diskuterede politik over en øl, sagde en ung studerende til mig: »Jeg tror ikke på nationalstaten.«Jeg er selv skeptisk over for hendes synspunkt, men meget tyder på, at der er opstået en slags livsstilsalliance mellem Vestens hipsterhovedstader – fra Prenzlauer Berg i Berlin til Marais i Paris, Shoreditch i London, Williamsburg i New York, Södermalm i Stockholm, Amsterdam-Noord eller Kazimierz i Krakow (hvor min kæreste bor).Det er da også billigere og hurtigere for mig at rejse til Krakow end til Ringkøbing, hvor min familie har sommerhus. Min Norwegian-billet koster 864 kroner tur-retur, metroen går lige til lufthavnen og flyveturen tager fem kvarter.I USA er polariseringen mellem by-demokrater og land-republikanere stukket helt af. Pew Research Center, at amerikanerne nu har sværere ved at acceptere, at deres familiemedlemmer gifter sig med en person, der støtter det modsatte politiske parti, end hvis de gifter sig med en person med en anden hudfarve.I Danmark er splittelsen mindre. Vi har »trods alt en kommunal udligning og et ideal om, at den offentlige service skal være nogenlunde den samme, uanset hvor i landet, man befinder sig,« som professor i statskundskab på Aalborg Universitet, Jørgen Goul Andersen, skriver til mig.»Vi har ikke de voldsomme regionale variationer i ledigheden, og vi har ikke mange områder præget af sunset industries (industrier i tilbagegang, red.) med akkumulerende sociale problemer og ringe fremtidsudsigter. Lolland kommer måske tættest på – men det er så undtagelsen, der bekræfter reglen.«